Document ID: 32006D0687

KOMMISSIONENS BESLUTNING
af 12. oktober 2006
om programmer for udryddelse og overvågning af visse dyresygdomme, for forebyggelse af zoonoser, for overvågning af TSE samt for udryddelse af BSE og scrapie, hvortil der kan ydes tilskud i 2007
(meddelt under nummer K(2006) 4784)
(2006/687/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 24, stk. 5, og artikel 32, og
ud fra følgende betragtninger:
(1)
En række medlemsstater har forelagt Kommissionen programmer, hvortil de ønsker EF-tilskud. Disse programmer vedrører udryddelse og bekæmpelse af visse dyresygdomme, kontrol med henblik på forebyggelse af zoonoser, bekæmpelse af visse transmissible spongiforme encephalopatier (TSE) og udryddelse af bovine spongiforme encephalopatier (BSE) og scrapie.
(2)
I henhold til artikel 3, stk. 2, litra a), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (2) skal programmer for udryddelse og overvågning af dyresygdomme og veterinærforanstaltninger finansieres via den europæiske garantifond for landbruget. Finanskontrollen af foranstaltningerne foretages i henhold til artikel 9, 36 og 37 i nævnte forordning.
(3)
Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (3) er der fastsat regler for overvågning og udryddelse af TSE hos kvæg, får og geder.
(4)
Ved udarbejdelsen af listerne over programmer for udryddelse og overvågning af dyresygdomme, listen over kontrolprogrammer med henblik på forebyggelse af zoonoser og listen over programmer for udryddelse og overvågning af TSE, hvortil der kan ydes EF-tilskud i 2007, og ved fastsættelsen af procentsatsen og det maksimale tilskud til de enkelte programmer skal der tages hensyn til den interesse, hver enkelt foranstaltning i programmet har for Fællesskabet, foranstaltningens overensstemmelse med de tekniske bestemmelser i Fællesskabets relevante veterinærlovgivning og de disponible bevillinger.
(5)
Medlemsstaterne har givet Kommissionen alle de oplysninger, der er nødvendige for at kunne vurdere Fællesskabets interesse i at yde tilskud til programmerne for 2007.
(6)
Kommissionen har gennemgået hvert af de programmer, der er forelagt, fra såvel et veterinært som et finansielt synspunkt, og den er indforstået med, at de pågældende programmer opføres på listerne over programmer, hvortil der kan ydes EF-tilskud i 2007.
(7)
Da programmerne er af stor betydning for beskyttelsen af menneskers og dyrs sundhed, og da det er obligatorisk at anvende TSE-programmerne i alle medlemsstater, bør EF-tilskuddets størrelse være mest muligt hensigtsmæssig.
(8)
Der bør således opstilles en liste over programmer, hvortil der kan ydes EF-tilskud i 2007, ligesom der bør fastsættes en procentsats og et maksimumsbeløb for sådanne tilskud.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Fællesskabet yder i 2007 tilskud til de programmer for udryddelse og overvågning af dyresygdomme, der er opført i bilag I.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag I.
Artikel 2
1. Fællesskabet yder i 2007 tilskud til de kontrolprogrammer med henblik på forebyggelse af zoonoser, der er opført i bilag II.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag II.
Artikel 3
1. Fællesskabet yder i 2007 tilskud til de programmer for overvågning af TSE (BSE og scrapie), der er opført i bilag III.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag III.
Artikel 4
1. Fællesskabet yder i 2007 tilskud til de programmer for udryddelse af BSE, der er opført i bilag IV.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag IV.
Artikel 5
1. Fællesskabet yder i 2007 tilskud til de programmer for udryddelse af scrapie, der er opført i bilag V.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag V.
Artikel 6
Denne beslutning er rettet til medlemsstaterne.
Udfærdiget i Bruxelles, den 12. oktober 2006.

Labels: 0
4
15
6